CELEX: 32015R1367
Language: ro
Date: 2015-06-04 00:00:00
Title: Regulamentul delegat (UE) 2015/1367 al Comisiei din 4 iunie 2015 de modificare a Regulamentului delegat (UE) nr. 807/2014 în ceea ce privește dispozițiile tranzitorii pentru programele de dezvoltare rurală pentru perioada 2007-2013

8.8.2015   
            
            
               RO
            
            
               Jurnalul Oficial al Uniunii Europene
            
            
               L 211/7
            
         REGULAMENTUL DELEGAT (UE) 2015/1367 AL COMISIEI
   din 4 iunie 2015
   de modificare a Regulamentului delegat (UE) nr. 807/2014 în ceea ce privește dispozițiile tranzitorii pentru programele de dezvoltare rurală pentru perioada 2007-2013
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (1), în special articolul 89,
   întrucât:
   
               (1)
            
            
               Regulamentul delegat (UE) nr. 807/2014 al Comisiei (2) a abrogat Regulamentul (CE) nr. 1974/2006 al Comisiei (3). Cu toate acestea, articolul 19 din Regulamentul delegat (UE) nr. 807/2014 prevede că Regulamentul (CE) nr. 1974/2006 continuă să se aplice operațiunilor implementate în temeiul programelor aprobate de Comisie în conformitate cu Regulamentul (CE) nr. 1698/2005 al Consiliului (4) înainte de 1 ianuarie 2014.
            
         
               (2)
            
            
               Articolul 9 din Regulamentul (CE) nr. 1974/2006 stabilește un plafon pentru transferurile contribuției FEADR, efectuate de către statele membre între axele prioritare ale programelor lor de dezvoltare rurală, și stabilește termene pentru notificarea unor astfel de modificări către Comisie și pentru evaluarea acestor modificări de către Comisie.
            
         
               (3)
            
            
               Dificultățile economice persistente din statele membre au avut un impact semnificativ asupra performanței axelor prioritare specifice în cadrul programelor de dezvoltare rurală pentru perioada 2007-2013.
            
         
               (4)
            
            
               Adoptarea târzie a temeiului juridic pentru noua perioadă de programare a întârziat considerabil adoptarea programelor de dezvoltare rurală pentru perioada 2014-2020, reducând și mai mult posibilitățile statelor membre de a sprijini economiile rurale.
            
         
               (5)
            
            
               Pentru a putea investi toate resursele disponibile în creșterea economică și ocuparea forței de muncă, statele membre ar trebui să fie autorizate să utilizeze fondurile deja alocate în cadrul programelor cofinanțate de Uniune.
            
         
               (6)
            
            
               Prin urmare, este necesar să se mărească flexibilitatea transferurilor între axe.
            
         
               (7)
            
            
               Prin urmare, Regulamentul delegat (UE) nr. 807/2014 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   La articolul 19 din Regulamentul delegat (UE) nr. 807/2014 se adaugă următoarele paragrafe:
   
      „În ceea ce privește transferurile între axe, plafonul de 3 % prevăzut la articolul 9 alineatele (2) și (4) din Regulamentul (CE) nr. 1974/2006 se mărește la 5 %.
      În ceea ce privește termenul de notificare a Comisiei cu privire la modificările aduse programelor, termenul prevăzut la articolul 9 alineatul (3) din Regulamentul (CE) nr. 1974/2006 se prelungește de la 31 august 2015 la 30 septembrie 2015.
      În ceea ce privește termenul de evaluare de către Comisie a modificărilor solicitate, termenul de patru luni stabilit la articolul 9 alineatul (6) din Regulamentul (CE) nr. 1974/2006 se reduce la un termen de trei luni.”
   
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 iunie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 487.
   
      (2)  Regulamentul delegat (UE) nr. 807/2014 al Comisiei din 11 martie 2014 de completare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de introducere a unor dispoziții tranzitorii (JO L 227, 31.7.2014, p. 1).
   
      (3)  Regulamentul (CE) nr. 1974/2006 al Comisiei din 15 decembrie 2006 de stabilire a normelor de aplicare a Regulamentului (CE) nr. 1698/2005 al Consiliului privind sprijinul pentru dezvoltarea rurală acordat din Fondul european agricol pentru dezvoltare rurală (FEADR) (JO L 368, 23.12.2006, p. 15).
   
      (4)  Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (JO L 277, 21.10.2005, p. 1).